1.  ปัจจัยความเสี่ยง

-   ความเสี่ยงจากภาวะเศรษฐกิจ

ในปี 2548 เศรษฐกิจไทยได้เผชิญกับความเสี่ยงต่างๆ หลายประการ เช่น ปัญหาภัยแล้ง
ปัญหาความไม่สงบใน 3 จังหวัดชายแดนภาคใต้ และปัญหาราคาน้ำมันที่ปรับตัวสูงขึ้นมาก
จนกระทั่งรัฐบาลต้องประกาศลอยตัวราคาน้ำมันเพื่อปรับพฤติกรรมการใช้
และเพื่อลดปริมาณการนำเข้าหลังจากที่เริ่มประสบปัญหาขาดดุลการค้าและขาดดุลบัญชีเดินสะพัดตั้งแต่ต้นปี
ขณะที่อัตราเงินเฟ้อทั่วไปเฉลี่ยทั้งปี 2548 อยู่ที่ร้อยละ 4.5 เร่งตัวขึ้นจากร้อยละ 2.7 ในปี 2547
และส่งผลให้อัตราดอกเบี้ยปรับตัวสูงขึ้นมาก แต่ภาพรวมเศรษฐกิจไทยในปี 2548
ยังสามารถขยายตัวได้ในอัตราที่น่าพอใจในอัตราร้อยละ 4.5
เนื่องจากการส่งออกขยายตัวได้ในเกณฑ์ดี โดยเฉพาะการส่งออกสินค้าในกลุ่มอาหาร
สินค้าอิเล็กทรอนิกส์ และยางพารา รวมทั้งจากผลของมาตรการกระตุ้นเศรษฐกิจของรัฐบาล

ประมาณการอัตราการขยายตัวของเศรษฐกิจไทย

หน่วย : ร้อยละการเปลี่ยนแปลงจากปีก่อน

+----------------------------------------+--------------+--------------+
|                                        | ปี 2548       | ปี 2549^(f)   |
+----------------------------------------+--------------+--------------+
| อัตราการขยายตัวของ GDP                   | 4.5          | 4.5-5.0      |
|                                        |              |              |
| การบริโภคภาคเอกชน                       | 4.5          | 4.1          |
|                                        |              |              |
| การบริโภคภาครัฐบาล                       | 12.0         | 10.5         |
|                                        |              |              |
| การลงทุนรวม                             | 12.6         | 13.8         |
|                                        |              |              |
| การส่งออก (พันล้านดอลลาร์ สรอ.)            | 109.2        | 124.3        |
|                                        |              |              |
| ร้อยละของการเปลี่ยนแปลง                   | 15.0         | 13.8         |
|                                        |              |              |
| การนำเข้า (พันล้านดอลลาร์ สรอ.)            | 117.8        | 134.3        |
|                                        |              |              |
| ร้อยละของการเปลี่ยนแปลง                   | 26.0         | 14.0         |
|                                        |              |              |
| ดุลบัญชีเดินสะพัด (พันล้านดอลลาร์ สรอ.)        | -3.7         | -4.9         |
|                                        |              |              |
| : ร้อยละต่อ GDP                          | -2.1         | -2.5         |
|                                        |              |              |
| อัตราเงินเฟ้อ                             | 4.5          | 4.0          |
+----------------------------------------+--------------+--------------+

  ที่มา : f ประมาณการโดย งานวิจัย ธนาคารทหารไทย จำกัด (มหาชน)

สำหรับแนวโน้มในปี 2549 คาดว่า เศรษฐกิจไทยจะสามารถขยายตัวได้ในอัตราร้อยละ
4.5 - 5.0 โดยมีการส่งออก การท่องเที่ยว และการลงทุนของภาครัฐ เป็นปัจจัยสนับสนุนที่สำคัญ
แม้ว่าจะยังต้องเผชิญกับความเสี่ยงหลายประการ ทั้งจากภายนอกประเทศและภายในประเทศ ได้แก่
ราคาน้ำมันดิบในตลาดโลกที่คาดว่าจะยังทรงตัวอยู่ในระดับสูง ปัญหาความไม่สงบในตะวันออกกลาง
และการก่อการร้ายระหว่างประเทศ ผลกระทบจากการทำข้อตกลงเขตการค้าเสรี กับประเทศต่างๆ
การระบาดของ
ไข้หวัดนก และปัญหาความไม่สงบใน 3 จังหวัดภาคใต้
รวมทั้งอัตราดอกเบี้ยจะอยู่ในทิศทางขาขึ้นจากนโยบายของทางการที่ต้องการให้อัตราดอกเบี้ยที่แท้จริงเป็นบวก
ทำให้ในปี 2549
อัตราดอกเบี้ยจึงมีโอกาสปรับเพิ่มขึ้นได้อีกเพื่อให้ทันกับอัตราเงินเฟ้อที่อยู่ในระดับร้อยละ 4.0
จากราคาน้ำมันดิบในตลาดโลก (ดูไบ) ที่คาดว่าราคาเฉลี่ยจะอยู่ที่ 55.0 ดอลลาร์ สรอ.
ต่อบาร์เรล แต่ภาระหนี้ต่อครัวเรือนที่เพิ่มสูงขึ้นในช่วงที่ผ่านมาจากการบริโภค
และการเพิ่มขึ้นของอัตราดอกเบี้ย อาจส่งผลกระทบต่อความสามารถในการชำระหนี้ของผู้บริโภคได้
ขณะเดียวกัน หากค่าเงินในภูมิภาคแข็งค่าขึ้นจากแนวโน้มการยุติการปรับขึ้นอัตราดอกเบี้ย
Fed Funds
หรือจากการที่จีนปรับค่าเงินหยวนให้แข็งค่าขึ้นแล้วมีผลให้เงินบาทแข็งค่าขึ้นมากกว่าค่าเงินใน
ภูมิภาค อาจจะเป็นอุปสรรคต่อความสามารถในการแข่งขันด้านราคาสินค้าส่งออกของไทย
และอาจส่งผลกระทบต่อลูกค้าที่ประกอบธุรกิจส่งออก

นอกจากนี้ ปัจจัยเสี่ยงที่กล่าวข้างต้นหากไม่เป็นไปตามที่คาด
โดยราคาน้ำมันปรับตัวสูงขึ้นมากจากปัญหาความไม่สงบในตะวันออกกลาง
และส่งผลให้อัตราเงินเฟ้อเพิ่มขึ้นมากจนกระทั่งทำให้ธนาคารแห่งประเทศไทยต้องปรับเพิ่มอัตราดอกเบี้ยสูงกว่าที่คาดไว้
อาจทำให้เศรษฐกิจไทยในปี 2549 ชะลอลงกว่าการคาดการณ์
ซึ่งจะส่งผลกระทบต่อการขยายตัวของการให้สินเชื่อ และในขณะเดียวกันอาจส่งผลต่อเนื่องถึง
คุณภาพสินทรัพย์ ระดับรายได้/กำไรของธนาคารได้

อย่างไรก็ดี ธนาคารได้ตระหนักและให้ความสำคัญต่อปัจจัยเสี่ยงต่าง ๆ
ที่จะส่งผลกระทบต่อการดำเนินงานของธนาคารและของลูกค้าอย่างต่อเนื่อง
โดยมีการติดตามและประเมินผลเพื่อนำไปสู่การกำหนดนโยบายและกลยุทธ์ที่เหมาะสมของธนาคาร

-   ความเสี่ยงจากการเปลี่ยนแปลงกฎเกณฑ์และระเบียบที่เกี่ยวข้องของหน่วยงานราชการ

ธุรกิจการเงินเป็นธุรกิจที่มีส่วนเกี่ยวข้องกับบุคคลในวงกว้าง
หากดำเนินกิจการได้อย่างอิสระและปราศจากการปฏิบัติตามกฎเกณฑ์อันเป็นมาตรการทางการเงินที่พึงปฏิบัติและพึงละเว้นการปฏิบัติ
ย่อมมีความเสี่ยงจากการที่จะประสบปัญหาในการดำเนินธุรกิจ ซึ่งจะส่งผลต่อประชาชนผู้ใช้บริการ
และอาจเกิดความเสียหายในที่สุดแก่ผู้เกี่ยวข้องในวงกว้างได้

ดังนั้น การปฏิบัติตามกฎเกณฑ์ข้อกำหนดของหน่วยงานทางการที่ทำหน้าที่กำกับดูแล
จึงเป็นสิ่งจำเป็นที่แต่ละสถาบันการเงินจะต้องรับทราบ เข้าใจ และนำมาใช้ถือปฏิบัติ
แม้ในบางครั้งการเปลี่ยนแปลงกฎเกณฑ์ต่างๆ
อาจก่อให้เกิดความไม่สะดวกและไม่คล่องตัวในการปฏิบัติงาน แต่ทุกกฎระเบียบย่อมมีวัตถุประสงค์
หรือเจตนาที่จะปกป้องให้ความเป็นธรรม เสมอภาคแก่ทุกฝ่ายไม่ว่าจะเป็นเจ้าหนี้ ลูกหนี้ กรรมการ
ผู้บริหาร ตลอดจนพนักงาน
ดังนั้นธนาคารจึงได้จัดตั้งสำนักงานบรรษัทภิบาลและกำกับการปฏิบัติตามกฎเกณฑ์ทางการขึ้นเมื่อปี
2543 มาดูแลกำกับการปฏิบัติงานภายในธนาคารให้สอดคล้องกับกฎหมายและหลักเกณฑ์ที่เกี่ยวข้อง
และเป็นผู้แจ้งระเบียบข้อกำหนดให้ทั้งผู้ปฏิบัติและผู้บริหารได้ใช้ถือปฏิบัติ
รวมทั้งเป็นผู้ประสานงานกับหน่วยงานราชการ
ในการให้คำปรึกษาและแนะนำการปฏิบัติงานแก่หน่วยงานในธนาคาร ในรอบปีที่ผ่านมา
ธนาคารสามารถปฏิบัติตามกฎเกณฑ์ต่างๆ ที่กำหนดโดยหน่วยงานทางการที่กำกับดูแลธนาคาร
รวมทั้งที่ประกาศเปลี่ยนแปลงใหม่ได้อย่างมีประสิทธิภาพและทันต่อเหตุการณ์

-   กฎหมาย กฎ ระเบียบของทางราชการ ที่ประกาศใช้ในปี พ.ศ. 2548 และมีผลกระทบต่อการ

ดำเนินธุรกิจของธนาคาร

-   พระราชบัญญัติแก้ไขเพิ่มเติมประมวลกฎหมายวิธีพิจารณาความแพ่ง (ฉบับที่ 22)

พ.ศ. 2548 เพื่อแก้ไขความล่าช้าของการบังคับคดี
จึงกำหนดให้เจ้าพนักงานบังคับคดีจะมอบหมายให้บุคคลอื่นปฏิบัติหน้าที่แทนก็ได้ ทั้งนี้ตามคุณสมบัติ
หลักเกณฑ์ วิธีการ และเงื่อนไขในกฎกระทรวง แต่ขณะนี้กฎกระทรวงดังกล่าวยังไม่ออก
จึงยังไม่มีการนำมาใช้
รวมทั้งมีการกำหนดมูลค่าทรัพย์ที่ไม่อยู่ในความรับผิดแห่งการบังคับคดีเสียใหม่ให้สูงขึ้น
และลดอัตราค่าธรรมเนียมของเจ้าพนักงานบังคับคดีลง
นอกจากนี้มีการเพิ่มบทบัญญัติให้ถือว่าผู้ที่ซื้ออสังหาริมทรัพย์จากการขายทอดตลาดเป็นเจ้าหนี้ตามคำพิพากษาที่มีอำนาจยื่นคำขอให้ศาลออกคำบังคับลูกหนี้และบริวารให้ออกไปจากอสังหาริมทรัพย์ที่ซื้อได้โดยไม่ต้องฟ้องเป็นคดีใหม่

-   หนังสือธนาคารแห่งประเทศไทย ที่ ธปท.ฝสว. (21)ว. 800/2548 เรื่องการขยายระยะ

เวลาการถือครองอสังหาริมทรัพย์ ลงวันที่ 21 พฤษภาคม 2548
เพื่อให้การปรับปรุงโครงสร้างหนี้ของสถาบันการเงินดำเนินการไปอย่างต่อเนื่องและสอดคล้องกับมติคณะรัฐมนตรี
จึงขยายเวลาให้ธนาคารพาณิชย์ถือครองกรรมสิทธิ์ในอสังหาริมทรัพย์รอการขายได้เกินกว่าระยะเวลาที่กำหนดเป็น
10 ปี นับจากวันที่ได้รับโอน
โดยมีเงื่อนไขเพิ่มเติมและจำกัดเฉพาะหนี้บางประเภทเท่านั้นที่ธนาคารจะได้รับสิทธิประโยชน์ดังกล่าว

1.  พระราชกฤษฎีกา ออกตามความในประมวลรัษฎากร ว่าด้วยการยกเว้นรัษฎากร (ฉบับที่ 444)
    พ.ศ. 2548 และประกาศกระทรวงมหาดไทย
    เรื่องการเรียกเก็บค่าธรรมเนียมการจดทะเบียนสิทธิและนิติกรรมตามประมวลกฎหมายที่ดิน
    กรณีการสนับสนุนการซื้อขายและจำนองตามมาตรการส่งเสริมตลาดบ้านมือสอง ประกาศ ณ
    วันที่ 11 พฤศจิกายน 2548 พระราชกฤษฎีกาฉบับแรกเป็นการยกเว้นอากรแสตมป์ให้แก่ผู้ขาย
    เฉพาะการทำตราสาร
    อันเนื่องมาจากการขายอสังหาริมทรัพย์ที่ผู้ขายใช้เป็นที่อยู่อาศัยอันเป็นแหล่งสำคัญ
    โดยมีชื่ออยู่ในทะเบียนบ้านตามกฎหมายเป็นเวลาไม่น้อยกว่า 1 ปี
    ส่วนประกาศกระทรวงมหาดไทยเป็นการงดเว้นค่าจดทะเบียนการโอนและค่าจดทะเบียนการจำนองอสังหาริมทรัพย์ในบ้านและที่ดินดังกล่าวข้างต้น

-   ร่างกฎหมายที่อยู่ระหว่างดำเนินการและจะมีผลกระทบต่อการดำเนินธุรกิจของธนาคาร

    1.  ร่างพระราชบัญญัติการประกอบธุรกิจข้อมูลบัตรเครดิตผ่านสภาผู้แทนราษฎร
        และวุฒิสภาแล้วอยู่ระหว่างทูลเกล้าเพื่อลงพระปรมาภิไธย
        สาระสำคัญของพระราชบัญญัติฉบับนี้ที่มีผลกระทบต่อธนาคารมาก คือ ม.20
        ที่กำหนดให้การเปิดเผยข้อมูล จะต้องได้รับคำยินยอมเป็นหนังสือเจ้าของข้อมูลก่อนทุกครั้ง
        เว้นแต่เจ้าของข้อมูลได้ให้ความยินยอมไว้เป็นอย่างอื่น ทั้งนี้ตามหลักเกณฑ์ วิธีการ
        และเงื่อนไขที่คณะกรรมการกำหนด
        มาตรานี้มีจุดประสงค์จะช่วยให้ธนาคารพาณิชย์ประหยัดค่าส่งไปรษณีย์
        แต่การเปิดโอกาสให้มีการแยกวิธีการแจ้งลูกค้าแต่ละรายต่างกัน
        ในทางปฏิบัติจะเกิดความยุ่งยากและไม่สามารถปฏิบัติได้
        นอกจากนี้สมาคมธนาคารไทยได้พิจารณาปรับปรุงแบบฟอร์มให้คำยินยอมของลูกค้า
        ซึ่งแต่เดิมให้คำยินยอมครั้งเดียวมีผลตลอดไป
        เป็นให้ความยินยอมไว้เป็นอย่างอื่นตามกฎหมายใหม่ดังกล่าวด้วย

    2.  ร่างพระราชบัญญัติธุรกิจสถาบันการเงิน
        เป็นร่างพระราชบัญญัติที่ผ่านการพิจารณาของสภาผู้แทนราษฎรและวุฒิสภาแล้ว
        แต่มีการแก้ไขมาก จึงอาจต้องทบทวนอีกครั้ง อย่างไรก็ตาม
        หลักการที่กำหนดในพระราชบัญญัติดังกล่าว
        เพิ่มอำนาจควบคุมสถาบันการเงินให้แก่ธนาคารแห่งประเทศไทยมาก
        และหลายมาตราเป็นการกำหนดแนวการควบคุมไว้อย่างกว้างๆ
        ทำให้ธนาคารแห่งประเทศไทยสามารถใช้ดุลยพินิจออกกฎ ระเบียบ
        มาบังคับธนาคารได้อย่างกว้างขวาง

-   ภาพรวมการบริหารความเสี่ยงของธนาคาร

ธนาคารถือการบริหารความเสี่ยงเป็นส่วนที่สำคัญที่สุดส่วนหนึ่งของการบริหารงานธนาคาร
และได้กำหนดโครงสร้างขององค์กรในการบริหารความเสี่ยง ดังนี้

-   คณะกรรมการธนาคาร
    ทำหน้าที่พิจารณาอนุมัตินโยบายและหลักการด้านการบริหารความเสี่ยงทุกประเภทของธนาคาร
    กำหนดกรอบความเสี่ยงและขอบเขตความเสี่ยงโดยรวมของธนาคาร
    รวมถึงดูแลให้มีระบบและกระบวนการบริหารความเสี่ยงที่เหมาะสม มีประสิทธิภาพ
    และเป็นมาตรฐานสากล

-   คณะกรรมการตรวจสอบ
    ทำหน้าที่ตรวจสอบประสิทธิผลและความพอเพียงของกระบวนการปฏิบัติงานตามกฎหมายและข้อกำหนดของทางการที่เกี่ยวข้อง
    และระบบการควบคุมภายใน

-   คณะกรรมการบริหารความเสี่ยง
    ได้รับมอบหมายจากคณะกรรมการธนาคารให้ทำหน้าที่ในการทบทวน กำกับ
    และดูแลการบริหารความเสี่ยงของธนาคาร
    รวมถึงอนุมัติกลยุทธ์การบริหารความเสี่ยงโดยรวมของธนาคาร และอนุมัตินโยบาย
    กรอบการปฏิบัติงาน รวมทั้งประเด็นต่างๆ ที่เกี่ยวข้องกับการบริหารความเสี่ยง
    เพื่อดูแลให้มีการนำนโยบายการบริหารความเสี่ยงไปปฏิบัติได้อย่างถูกต้อง
    และมีการควบคุมดูแลการบริหารความเสี่ยงในแต่ละด้านให้เป็นไปอย่างถูกต้อง
    ธนาคารได้จัดให้มีคณะกรรมการชุดย่อยในระดับบริหารซึ่งรายงานต่อคณะกรรมการบริหารความเสี่ยง
    เพื่อดูแลการบริหารความเสี่ยงในแต่ละด้าน ดังต่อไปนี้

-   คณะกรรมการบริหารสินทรัพย์และหนี้สิน มีหน้าที่กำกับดูแลการบริหารสภาพคล่อง
    การบริหารความเสี่ยงด้านตลาดเงิน การบริหารจัดการเงินกองทุนของธนาคาร
    ภายใต้สภาวะตลาดและกลยุทธ์ทางธุรกิจในปัจจุบัน ให้อยู่ภายใต้ความเสี่ยงที่กำหนด

-   คณะกรรมการบริหารความเสี่ยงด้านปฏิบัติการ
    มีหน้าที่กำหนดกรอบและกำกับดูแลนโยบายการบริหารความเสี่ยงด้านปฏิบัติการ
    มาตรฐานในการปฏิบัติงาน และเครื่องมือ /
    แนวทางที่ใช้ในการควบคุมความเสี่ยงด้านปฏิบัติการ

-   คณะกรรมการนโยบายสินเชื่อ มีหน้าที่กำหนดนโยบายสินเชื่อ ทบทวน
    และวิเคราะห์ปริมาณสินเชื่อ
    และกำหนดแนวทางที่เกี่ยวข้องกับการบริหารความเสี่ยงด้านสินเชื่อโดยรวมของธนาคาร

ในระดับปฏิบัติการ สายงานบริหารความเสี่ยง (Risk Management Group)
ทำหน้าที่เป็นหน่วยงานอิสระในการพัฒนาและกำหนดแนวทางในการบริหารความเสี่ยง
ในขณะที่หน่วยงานธุรกิจและหน่วยงานสนับสนุน
มีหน้าที่หลักในการบริหารความเสี่ยงที่เกิดจากการดำเนินงานในส่วนที่หน่วยงานนั้นรับผิดชอบ
หน้าที่หลักของสายงานบริหารความเสี่ยง ประกอบไปด้วย การพัฒนา ทบทวน ควบคุมดูแล
และประสานงานการกำหนดนโยบายการบริหารความเสี่ยงโดยรวมของธนาคาร
ควบคุมดูแลสถานะความเสี่ยงของธนาคารให้อยู่ในระดับที่เหมาะสมภายใต้ระดับความเสี่ยงสูงสุดที่ธนาคารยอมรับได้

ความเสี่ยงที่เกี่ยวกับการบริหารงานของธนาคาร มีดังนี้

-   ความเสี่ยงด้านเครดิต

ความเสี่ยงด้านเครดิต คือ ความเสี่ยงที่ผู้กู้ยืมหรือคู่สัญญาไม่สามารถปฏิบัติตามเงื่อนไข หรือ
ข้อตกลงทั้งโดยตั้งใจหรือไม่ตั้งใจ และทำให้เกิดความเสียหายต่อธนาคาร
ความเสี่ยงด้านเครดิตเป็นความเสี่ยงที่มีความสำคัญมาก
เพราะเกี่ยวข้องกับธุรกรรมหลักของธนาคาร
และอาจส่งผลกระทบต่อรายได้และเงินกองทุนของธนาคาร

ในการบริหารความเสี่ยงด้านเครดิต
ธนาคารปฏิบัติตามแนวทางการกำกับดูแลของธนาคารแห่งประเทศไทย
โดยแยกสายงานที่ทำหน้าที่ติดต่อลูกค้า สายงานที่ทำหน้าที่วิเคราะห์ฐานะทางการเงินลูกค้า
สายงานที่ทำหน้าที่ประเมินมูลค่าหลักประกัน นอกจากนี้มีสายงานตรวจสอบภายใน
ทำหน้าที่สอบทานสินเชื่ออย่างสม่ำเสมอ ตามเกณฑ์ที่ธนาคารแห่งประเทศไทยกำหนด

การพิจารณาความเสี่ยงด้านเครดิตของลูกค้า ธนาคารให้ความสำคัญเรื่องการฝึกอบรมพนักงาน
การให้ข้อมูลข่าวสาร การพัฒนาเครื่องมือในการวิเคราะห์
และการทบทวนกระบวนการพิจารณาเครดิต
อย่างสม่ำเสมอและให้ทันกับสถานการณ์ที่มีการเปลี่ยนแปลง

-   ความเสี่ยงด้านการกระจุกตัวของสินเชื่อ

ความเสี่ยงด้านการกระจุกตัวของสินเชื่อ เป็นความเสี่ยงที่ธนาคารให้ความสำคัญ
โดยทางธนาคารมีสายงานบริหารความเสี่ยง ทำหน้าที่ติดตามและกำกับดูแล
ให้เป็นไปตามระเบียบของธนาคารแห่งประเทศไทย

ณ วันที่ 31 ธันวาคม 2548
ธนาคารมีเงินให้สินเชื่อจัดอยู่ในประเภทธุรกิจอุตสาหกรรมการผลิตและการพาณิชย์ คิดเป็นร้อยละ
47.9 ของเงินให้สินเชื่อรวม โดยได้มีการกระจายตัวไปสู่อุตสาหกรรมต่างๆ กว่า 60 อุตสาหกรรม
รองลงมา ได้แก่ ธุรกิจการสาธารณูปโภคและบริการ และสินเชื่อเพื่อที่อยู่อาศัย มีสัดส่วนร้อยละ
20.5 และ 9.3 ตามลำดับ

-   ความเสี่ยงจากเงินให้สินเชื่อด้อยคุณภาพและหลักประกัน

ณ 31 ธันวาคม 2548 ธนาคารมีเงินให้สินเชื่อด้อยคุณภาพตามงบการเงินรวม จำนวน 74,491
ล้านบาท คิดเป็นร้อยละ 13.46 ของเงินให้สินเชื่อ
(ไม่รวมเงินให้สินเชื่อแก่ธนาคารและตลาดเงิน)
ธนาคารได้ตั้งค่าเผื่อหนี้สงสัยจะสูญไม่ต่ำกว่าเกณฑ์ขั้นต่ำของธนาคารแห่งประเทศไทย

ทั้งนี้ธนาคารได้มีการทบทวนสินเชื่อและหลักประกันของลูกหนี้ ตามเกณฑ์ของธนาคารแห่งประเทศไทย
โดยกรณีที่มูลค่าของหลักประกันลดลง ธนาคารได้ตั้งสำรองค่าเผื่อหนี้สูญเพิ่มอย่างเพียงพอแล้ว

-   ความเสี่ยงเกี่ยวกับบริษัท บริหารสินทรัพย์พญาไท จำกัด

ในปี 2543 ธนาคารได้จัดตั้งบริษัท บริหารสินทรัพย์พญาไท จำกัด
เป็นบริษัทเฉพาะกิจเพื่อรับโอนสินทรัพย์ด้อยคุณภาพจากธนาคาร ณ วันที่ 31 ธันวาคม 2548 บริษัท
บริหารสินทรัพย์พญาไท จำกัด ได้แก้ไขและปรับโครงสร้างไปแล้วจำนวน 13,606 ล้านบาท
คิดเป็นร้อยละ 67.76 ของยอดหนี้รับโอน และ มีหนี้ที่อยู่ระหว่างการแก้ไขจำนวน 6,472 ล้านบาท
ซึ่งส่วนใหญ่จะมีหลักประกันคุ้มมูลค่าตามราคาที่รับโอน อย่างไรก็ตาม บริษัท บริหารสินทรัพย์พญาไท
จำกัด ได้มีการกันสำรองเผื่อหนี้สงสัยจะสูญไว้จำนวน 354 ล้านบาท
สูงกว่าเกณฑ์ที่กำหนดโดยธนาคารแห่งประเทศไทย

-   ความเสี่ยงด้านตลาด

ความเสี่ยงด้านตลาด คือ ความเสี่ยงที่เกิดจากการเปลี่ยนแปลงของราคาตลาด เช่น อัตราดอกเบี้ย
อัตราแลกเปลี่ยน และราคาตราสารทุน เป็นต้น ซึ่งมีผลกระทบต่อรายได้
หรือมูลค่าของทรัพย์สินและหนี้สินของธนาคาร

การบริหารความเสี่ยงด้านตลาดของธนาคารเป็น 2 ส่วน คือ
การบริหารความเสี่ยงด้านตลาดบัญชีเพื่อการธนาคาร (Banking Book)
และการบริหารความเสี่ยงด้านตลาดบัญชีเพื่อการค้า ซึ่งเกิดจากธุรกรรมซื้อขาย (Trading Book)
ซึ่งมีรายละเอียด ดังนี้

-   ความเสี่ยงด้านตลาดบัญชีเพื่อธนาคาร

สายงานการเงิน ดำเนินการภายใต้กรอบนโยบาย ของคณะกรรมการบริหารสินทรัพย์ และหนี้สิน
ในการบริหารความเสี่ยงจากการเปลี่ยนแปลงของอัตราดอกเบี้ย
และอัตราแลกเปลี่ยนที่เกิดจากความ
แตกต่างของโครงสร้างและลักษณะของสินทรัพย์และหนี้สิน
อันมีผลกระทบต่อมูลค่าของสินทรัพย์และหนี้สินรวมของธนาคารทั้งในปัจจุบัน และอนาคต
ทั้งนี้ธนาคารมีวิเคราะห์ความเสี่ยงและการประเมินผลกระทบอย่างสม่ำเสมอ
และมีการจัดโครงสร้างสินทรัพย์
และหนี้สินให้มีความเหมาะสมกับสภาวะการเปลี่ยนแปลงดังกล่าวภายใต้ขอบเขตความเสี่ยงที่ได้รับอนุมัติ

-   ความเสี่ยงด้านตลาดบัญชีเพื่อค้า จากธุรกรรมการซื้อขาย

ธุรกรรมการซื้อขายของธนาคาร ครอบคลุมถึงการซื้อ/ขายเงินตราต่างประเทศ การซื้อ/ขาย
ตราสารหนี้ และตราสารทุน อย่างไรก็ตาม การบริหารความเสี่ยงในบัญชีเพื่อค้าของธนาคาร
ดำเนินการภายใต้การดูแลของคณะกรรมการบริหารความเสี่ยง
ซึ่งได้กำหนดนโยบายและขอบเขตความเสี่ยงที่ธนาคารยอมรับได้

1.  ความเสี่ยงจากการเปลี่ยนแปลงอัตราแลกเปลี่ยน และอัตราดอกเบี้ย
    สายงานบริหารธุรกิจตลาดเงินได้มีการทำธุรกรรมในการซื้อขายเงินตราต่างประเทศและตราสารหนี้ในแต่ละวัน
    ซึ่งทำให้เกิดความเสี่ยงจากการเปลี่ยนแปลงของอัตราแลกเปลี่ยนและอัตราดอกเบี้ยในตลาดเงิน
    และส่งผลกระทบต่อกำไรขาดทุนของธนาคาร
    ธนาคารได้มีการบริหารความเสี่ยงดังกล่าวภายใต้กรอบการบริหารฐานะเงินตราต่างประเทศที่ธนาคารกำหนด
    และสอดคล้องกับหลักเกณฑ์ของธนาคารแห่งประเทศไทย

2.  ความเสี่ยงจากการเปลี่ยนแปลงราคาตราสารทุน
    เป็นความเสี่ยงที่เกิดจากการเปลี่ยนแปลงราคาหุ้นทุน ซึ่งส่งผลกระทบต่อกำไรขาดทุน
    หรือมูลค่าสินทรัพย์ของธนาคาร ธนาคารมีการวิเคราะห์
    ข้อมูลและประเมินสถานการณ์ตลาดทุนอย่างใกล้ชิด

-   ความเสี่ยงด้านสภาพคล่อง

ความเสี่ยงด้านสภาพคล่องเกิดจากความเสี่ยงที่ธนาคารไม่สามารถจัดหาแหล่งเงินทุนได้ตามที่ต้องการ
ภายในระยะเวลาที่กำหนด และด้วยต้นทุนที่เหมาะสม และส่งผลเสียให้กับธนาคาร

สายงานการเงิน ภายใต้กรอบการดูแลของคณะกรรมการบริหารสินทรัพย์และหนี้สิน
มีหน้าที่บริหารความเสี่ยงด้านสภาพคล่อง ทั้งนี้
เพื่อให้ธนาคารสามารถดำรงสภาพคล่องให้เพียงพอต่อการดำเนินธุรกิจในภาวะปกติและในสภาวะวิกฤติที่อาจเกิดขึ้นได้
โดยเป็นไปตามหลักการที่ธนาคารแห่งประเทศไทยกำหนด ทั้งนี้
ธนาคารได้มีการพยากรณ์กระแสเงินสด
วิเคราะห์และประเมินความเพียงพอของเงินทุนภายใต้สถานการณ์ต่างๆ
มีการบริหารจัดการแหล่งเงินทุน และโครงสร้างเงินทุนให้เหมาะสม
นอกจากนี้ยังจัดให้มีแผนฉุกเฉินเพื่อรองรับกรณีเกิดปัญหาสภาพคล่อง

-   ความเสี่ยงด้านปฏิบัติการ

ความเสี่ยงด้านปฏิบัติการ หมายถึง ความเสี่ยงที่จะเกิดความเสียหายอันเนื่องมาจากความผิดพลาด
ความไม่เพียงพอของพนักงาน ระบบเทคโนโลยี กระบวนการปฏิบัติงาน รวมทั้งการทุจริต
และเหตุการณ์ ภายนอก อันอาจส่งผลกระทบต่อรายได้ เงินกองทุน หรือชื่อเสียงของธนาคาร

ธนาคารได้ตระหนักถึงความเสี่ยงและความเสียหายที่จะเกิดขึ้น
โดยธนาคารได้มีเป้าหมายที่จะเตรียมความพร้อมให้สามารถรองรับมาตรฐานของ Basel II
ในอนาคต ดังนั้น เพื่อให้บรรลุถึงเป้าหมายดังกล่าว ในปี 2549
ธนาคารได้พัฒนากระบวนการบริหารความเสี่ยงด้านปฏิบัติการตามหลักการสำคัญ 2 ข้อ คือ
การพัฒนาสภาพแวดล้อมในองค์กรที่เหมาะสมต่อการบริหารความเสี่ยงด้านปฏิบัติการ และ
การพัฒนากระบวนการบริหารความเสี่ยงด้านปฏิบัติการ

-   การพัฒนาสภาพแวดล้อมในองค์กรที่เหมาะสมต่อการบริหารความเสี่ยงด้านปฏิบัติการ

มีจุดมุ่งหมายให้คณะกรรมการธนาคารและผู้บริหารระดับสูงเป็นผู้รับผิดชอบหลักในการบริหารความเสี่ยงด้านปฏิบัติการ
โดยเป็นผู้กำหนด อนุมัติ และทบทวนกรอบการทำงานการบริหารความเสี่ยงด้านปฏิบัติการ
และให้หน่วยงานปฏิบัติงานเป็นผู้รับผิดชอบความเสี่ยงด้านปฏิบัติการด้วยตนเอง ดังนี้

1.  ธนาคารได้ปรับโครงสร้างการบริหารความเสี่ยง โดยจัดตั้งคณะกรรมการบริหารความเสี่ยง
    ระดับกรรมการธนาคาร
    รวมทั้งจัดให้มีคณะกรรมการบริหารความเสี่ยงด้านปฏิบัติการโดยเฉพาะ
    เพื่อให้คณะกรรมการและผู้บริหารระดับสูงทำหน้าที่กำหนดทิศทางการบริหารความเสี่ยงด้านปฏิบัติการ
    และมีการทบทวนอำนาจการอนุมัติ เพื่อให้กระบวนการกำหนด อนุมัติ
    และทบทวนกรอบการทำงานการบริหารความเสี่ยงด้านปฏิบัติการเป็นไปอย่างมีประสิทธิภาพ

2.  ธนาคารได้มุ่งเน้นพัฒนาให้แต่ละหน่วยงาน
    มีจิตสำนึกรับผิดชอบความเสี่ยงด้านปฏิบัติการในหน่วยงานของตนเอง
    ซึ่งเป็นปัจจัยสำคัญของความสำเร็จในการบริหารจัดการความเสี่ยงด้านปฏิบัติการ
    ธนาคารจึงมีแผนงานที่จะจัดให้แต่ละหน่วยงานรับผิดชอบกระบวนการประเมินความเสี่ยงและควบคุมความเสี่ยงด้านปฏิบัติการในแต่ละหน่วยงานด้วยตนเอง

-   การพัฒนากระบวนการบริหารความเสี่ยงด้านปฏิบัติการ

ธนาคารจัดให้มีการพัฒนากระบวนการ ระบุ ประเมิน ติดตามควบคุมความเสี่ยงด้านปฏิบัติการดังนี้

1.  การพัฒนากระบวนการบริหารความเสี่ยงของผลิตภัณฑ์และบริการ โดยมุ่งเน้นการระบุ ประเมิน
    และจัดให้มีการติดตามควบคุม และลดหรือขจัดความเสี่ยงด้านต่างๆ
    ในกระบวนการออกผลิตภัณฑ์และบริการใหม่ หรือเปลี่ยนแปลงผลิตภัณฑ์หรือบริการที่มีอยู่แล้ว
    รวมถึงการยกเลิกผลิตภัณฑ์และบริการอย่างรอบคอบ

2.  การรายงานและการจัดเก็บเหตุการณ์ความเสี่ยงด้านปฏิบัติการ
    ธนาคารได้พัฒนาระบบจัดเก็บข้อมูลความเสียหายที่เกิดจากความเสี่ยงด้านปฏิบัติการ ในขณะนี้
    ธนาคารกำหนดให้หน่วยงานรับผิดชอบในการรายงานข้อมูลความเสียหายและรายละเอียดเหตุการณ์ภายในกรอบระยะเวลาที่กำหนด
    ตามประเภทและระดับความเสียหายที่เกิดขึ้น
    โดยรายงานแยกตามประเภทความเสียหายเพื่อเป็นข้อมูลในการบริหารจัดการ
    และวางแผนการบริหารความเสี่ยงด้านปฏิบัติการต่อไป ทั้งนี้
    ธนาคารมีแผนการพัฒนาระบบจัดเก็บนี้อย่างต่อเนื่อง
    เพื่อความสะดวกในการรายงานและเพิ่มประสิทธิภาพในการจัดเก็บ
    และนำข้อมูลมาวิเคราะห์เพื่อการตัดสินใจในการบริหารความเสี่ยง

3.  การพัฒนานโยบายการใช้บริการจากผู้ให้บริการภายนอกในการทำงาน (Outsourcing)
    ของธนาคาร ธนาคารมีนโยบายที่จะระบุและประเมินความเสี่ยง
    จัดกระบวนการติดตามและควบคุมความเสี่ยงที่เกิดจากการใช้บริการจากผู้ให้บริการภายนอก
    โดยกำหนดขั้นตอนและแนวทางการบริหารจัดการความเสี่ยง อาทิ
    ความเสี่ยงด้านกลยุทธ์ขององค์กร ด้านกฎหมายสัญญา ด้านการเตรียมการเพื่อรับบริการ
    และด้านการบริหารจัดการอันเกิดจากการใช้บริการจากผู้ให้บริการภายนอก

4.  การพัฒนากระบวนการประเมินความเสี่ยงด้วยตนเอง
    ธนาคารได้มีการพัฒนากระบวนการประเมินความเสี่ยงด้วยตนเองของหน่วยงานต่างๆ
    เพื่อให้หน่วยงานมีความรับผิดชอบความเสี่ยงด้านปฏิบัติการของตนเอง
    เป็นการสื่อสารให้พนักงานที่เกี่ยวข้องกับการปฏิบัติการ
    มีความรู้ความเข้าใจถึงความสัมพันธ์ของความเสี่ยงและการบริหารความเสี่ยงด้านปฏิบัติการ
    โดยกำหนดแนวทางการระบุ
    ประเมินและติดตามรายงานความเสี่ยงด้านปฏิบัติการและกำหนดแนวทางควบคุมความเสี่ยงด้านปฏิบัติการในแต่ละหน่วยงาน